**SIMULAREA EVALUĂRII NAȚIONALE LA LIMBA ȘI LITERATURA ROMÂNĂ**

  **RI**

Toate subiectele sunt obligatorii. Se acordă zece puncte din oficiu.

Timpul de lucru efectiv este de două ore.

**SUBIECTUL I (40 de puncte)**

Citeşte următorul text:

 „**Foaie** verde foi ca vița,

Când eram pe Ialomița,

Foaie verde și-un dudău,

Îl iubeam pe un **flăcău**,

Mi-era drag bădița-al meu

Și dragă-i eram și eu,

C-avea ochii ca cicoarea

Și obrazul cum e floarea.

L-**așteptam** seara-n portiță

Cu flori albe în cosiță

Și seara, pe înserat,

Până-n zori stăteam la sfat.

Foaie verde foi ca vița,

Mi-a plecat al meu bădița.

Azi m-aș plânge și n-am cui,

Și m-oi plânge cucului,

Căci mă frig de dorul lui.

Și-acu m-**aș întoarce**-acasă,

Lângă tei cu frunza deasă,

Mândrului să-i fiu mireasă,

Căci mă trage inima

Lângă Ialomița mea.”

 (*Când eram pe Ialomița*)

\*DUDẮU, dudaie, s. n. (Bot.; pop.) Cucută; p. ext. (cu sens colectiv) buruieni, bălării

**A. Scrie răspunsul pentru fiecare dintre cerinţele de mai jos: 24p**

1. Dă sinonime contextuale pentru cuvinteleː **foaie, flăcău, așteptam, (m)-aș întoarce. 4p**

2. Transcrie un cuvânt derivat și unul obținut prin conversiune și explică modul în care s-au format. 4p

3. Selectează diftongii din versul: *Mândrului să-i fiu mireasă*. Subliniază-i! 4p

4. Stabilește câte sunete sunt în cuvintele următoare: **eu; ochi; plânge; căci**. 4p

5. Explică sensul cuvântului **frig** în text și alcătuiește un enunț în care să aibă un alt sens. 4p

6.Prezintă, în 3-4 rânduri, semnificația versurilor: “***Azi m-aș plânge și n-am cui, /Și m-oi plânge cucului”. 4p***

**B. Redactează o compunere de minimum 150 de cuvinte, în care să argumentezi apartenența textului dat la specia literară doină populară. 16p**

În compunerea ta trebuie:

-să numești patru trăsături ale doinei populare;

-să prezinți detaliat două trăsături ale doinei, valorificând textul dat;

-să respecți structura specifică tipului de compunere cerut**;**

**-**să ai numărul minim de cuvinte precizat.

**SUBIECTUL al II-lea**

Citeşte următorul text: (36 de puncte)

“Dacă Aman nu ar fi fost pictor, ar fi fost **scriitor**. În fiecare tablou se poate **citi** câte o poveste. Limbajul plastic devine narațiune. Personajul principal este un **mare** pictor, un maestru de anvergură europeană. Acțiunea se desfășoară în atelierul său, în grădină, la Sinaia, sau la Paris. Descrierile sunt minuțioase și explicite. Alăturate, imaginile redau viața unui om de lume, aparența unei existențe fericite pe care spectatorul trebuie să o perceapă cu respectul cuvenit, căci Aman plasează meseria de pictor în vârful ierarhiei sociale. Descifrarea detaliilor **din tablouri** oferă o “lectură” relevantă pentru atmosfera mondenă de la mijlocul secolului XIX, dar și o mare bucurie estetică.”

 (Dr.Ruxandra Dreptu, *Theodor Aman, pictorul povestitor,* [www.istoria-artei.ro](http://www.istoria-artei.ro))

A. **Scrie răspunsul pentru fiecare dintre cerințele de mai jos**:

1. Formulează câte un enunț în care să indici următoarele elemente referitoare la textul dat:4p

* titlul articolului din care a fost extras fragmentul;
* site-ul unde a apărut textul.

2. Menționează care este impresia pe care o lasă tablourile despre viața pictorului.4p

3. Precizează valoarea morfologică pentru fiecare dintre cuvintele subliniate în text: **dacă, ar, sau, cuvenit.**4p

4. Indică funcția sintactică a cuvintelor din text: **scriitor, mare, citi, din tablouri**.4p

5. Alcătuiește enunțuri în care să existe: un predicat verbal exprimat prin verb predicativ la diateza pasivă; un nume predicativ exprimat prin substantiv în cazul genitiv.4p

6. Alcătuiește o frază în care să existe două propoziții secundare predicative aflate în raport de coordonare prin joncțiune.4p

B. **Redactează o compunere narativă de 15-30 de rânduri, în care să relatezi o întâmplare petrecută la mare.** 12p

 În compunerea ta, trebuie:

* să relatezi o întâmplare, respectând succesiunea logică a evenimentelor;
* să precizezi două elemente ale contextului spațio-temporal;
* să ai un conținut și stilul adecvate cerinței formulate;
* să te încadrezi în limitele de spațiu indicate.

**Notă! Respectarea, în lucrare, a ordinii cerinţelor nu este obligatorie.**

**Vei primi 14 puncte pentru redactarea întregii lucrări (unitatea compoziţiei – 2 p.; coerenţa textului – 2 p.; registrul de comunicare, stilul şi vocabularul adecvate conţinutului – 2 p.; ortografia – 3 p.; punctuaţia – 3 p.; aşezarea corectă a textului în pagină – 1 p., lizibilitatea** – 1 p.).

 Întocmit de prof. Diana Iacob

**SIMULAREA EVALUĂRII NAȚIONALE LA LIMBA ȘI LITERATURA ROMÂNĂ**

 RII

Toate subiectele sunt obligatorii. Se acordă zece puncte din oficiu.

Timpul de lucru efectiv este de două ore.

**SUBIECTUL I (40 de puncte)**

**Citește următorul text:**

″E cald şi lîngă trunchiuri umbra treptat **se face** tot mai mică,
Văzduhul tot nu se-nfioară de niciun zbor de rîndunică.
Şi doar furnicile de-aleargă acuma fără de **hodină**,
Mărgele negre sămănate pe drumuri albe de lumină.

În straturi florile-s **trudite;** un crin din cînd în cînd se-ndoaie
Şi lung priveşte-n sus, să vadă: nu se purcede-un nor de ploaie?
Dar **întristat** în ţărnă iarăşi îşi frînge trupul zvelt în două…
Ce n-ar da florile să aibă acum măcar un strop de rouă! ″

 (Dimitrie Anghel, ***Amiaza***)

**A. Scrie răspunsul pentru fiecare dintre cerinţele de mai jos**:

1. Dă sinonime contextuale pentru cuvinteleː **se face, hodină, trudite, întristat. 4p**

2. Transcrie, din prima strofă, un cuvânt derivat și unul obținut prin conversiune și explică modul în care s-au format. 4p

3. Scrie două cuvinte din familia lexicală a cuvântului **nor. 4p**

4. Demonstrează, în patru enunțuri, polisemia verbului **a da. 4p**

5. Transcrie o metaforă și o personificare din textul citat. 4p

6. Stabilește felul rimei și măsura primelor două versuri ale strofei a doua. 4p

B. **Redactează o compunere de minimum 150 de cuvinte, în care să motivezi apartenenţa la specia**

**literară pastel a poeziei *Amiaza* de Dimitrie Anghel.** 16 puncte

În compunerea ta, trebuie:
– să precizezi patru trăsături ale pastelului;
– să prezinți detaliat două trăsături ale pastelului, valorificând fragmentul dat;

– să respecți structura specifică tipului de compunere cerut;
– să ai obligatoriu numărul minim de cuvinte precizat.

**SUBIECTUL al II-lea**

Citeşte următorul text: (36 de puncte)

“Dacă Aman nu ar fi fost pictor, ar fi fost scriitor. În fiecare tablou se poate citi câte o poveste. Limbajul plastic devine **narațiune**. Personajul principal este un mare pictor, un maestru de anvergură europeană. Acțiunea se desfășoară în atelierul său, în grădină, la Sinaia, sau la Paris. Descrierile sunt minuțioase și explicite. Alăturate, imaginile redau viața **unui om** de lume, aparența unei existențe fericite pe care spectatorul trebuie să o perceapă cu respectul cuvenit, căci Aman plasează meseria de pictor în vârful ierarhiei **sociale**. **Descifrarea** detaliilor din tablouri oferă o “lectură” relevantă pentru atmosfera mondenă de la mijlocul secolului XIX, dar și o mare bucurie estetică.”

 (Dr.Ruxandra Dreptu, ***Theodor Aman, pictorul povestitor***, www.istoria-artei.ro)

**A. Scrie răspunsul pentru fiecare dintre cerințele de mai jos**:

1. Formulează câte un enunț în care să indici următoarele elemente referitoare la textul dat:4p

-titlul articolului din care a fost extras fragmentul;

-ce detalii oferă tablourile lui Aman.

2. Menționează care este impresia pe care o lasă tablourile despre viața pictorului.4p

3. Precizează valoarea morfologică pentru fiecare dintre cuvintele subliniate în text: **fi, fost, său, căci**. 4p

4. Indică funcția sintactică a cuvintelor scrise îngroșat din text. 4p

5. Alcătuiește enunțuri în care să existe: un predicat verbal exprimat prin adverb predicativ, un nume predicativ exprimat prin pronume demonstrativ în cazul acuzativ. 4p

6. Alcătuiește o frază în care să existe o propoziție secundară predicativă introdusă printr-un adverb relativ. 4p

B. **Redactează o compunere narativă de 15-30 de rânduri, în care să relatezi o întâmplare petrecută într-o librărie.** 12p

 În compunerea ta, trebuie:

* să relatezi o întâmplare, respectând succesiunea logică a evenimentelor;
* să precizezi două elemente ale contextului spațio-temporal;
* să ai un conținut și stilul adecvate cerinței formulate;
* să te încadrezi în limitele de spațiu indicate.

**Notă! Respectarea, în lucrare, a ordinii cerinţelor nu este obligatorie.**

**Vei primi 14 puncte pentru redactarea întregii lucrări (unitatea compoziţiei – 2 p.; coerenţa textului – 2 p.; registrul de comunicare, stilul şi vocabularul adecvate conţinutului – 2 p.; ortografia – 3 p.; punctuaţia – 3 p.; aşezarea corectă a textului în pagină – 1 p., lizibilitatea – 1 p.).**

 **Întocmit de prof. Diana Iacob**